b'\n_START_ARTICLE_\nZdru\xc5\xbeene dr\xc5\xbeave Jonskih otokov\n_START_SECTION_\nZgodovina\n_START_PARAGRAPH_\nPred francoskimi revolucionarnimi vojnami, so bili Jonski otoki v sestavi Bene\xc5\xa1ke republike. Po opadanju njene mo\xc4\x8di in razgradnji, posebej po potpisu mirovne pogodbe v Campo Formiu leta 1797 z Napoleonom, so bili otoki priklju\xc4\x8deni Franciji._NEWLINE_Med leti 1798 in 1799 je Carska Rusija skupaj z Otomanskim cesarstvom izgnala Francoze iz oto\xc4\x8dja. Kot koalicija okupacijskih sil sta ustanovili Republiko Sedmih otokov, ki je obstajala med leti 1800 in 1807 uradno pod protektoratom Rusije, dejansko pa pod oblastjo Turkov._NEWLINE_Potem so oto\xc4\x8dje ponovno zasedli Francozi in ga priklju\xc4\x8dili k svojim Ilirskim provincam. 2. oktobra 1809 je ladjevje Zdru\xc5\xbeenega kraljestva premagalo francosko v bitki pri otoku Zakintos. Pozneje je Zdru\xc5\xbeeno kraljestvo zasedlo \xc5\xa1e otoke Kefalonijo, Kitero in Zakintos, leta 1810 Lefkado, medtem, ko je otok Krf ostal pod francosko upravo do leta 1814._NEWLINE_Na Dunajskem kongresu med leti 1814 in 1815 je bila sprejeta odlo\xc4\x8ditev, da se Jonski otoki predajo kot protektorat Zdru\xc5\xbeenemu kraljestvu. Kljub britanski voja\xc5\xa1ki upravi oto\xc4\x8dja, je Avstrijsko cesarstvo jam\xc4\x8dilo Jonskim otokom enak trgovinski status, kot ga je u\xc5\xbeivalo Zdru\xc5\xbeeno kraljestvo. Ta dogovor je bil ratificiran 26. avgusta 1817, ko je bila dolo\xc4\x8dena oto\xc5\xa1ka ustava, s \xc4\x8demer je za\xc4\x8dela \xc5\xbeivljenje federacija sedmih otokov._NEWLINE_29. marca 1864 so Zdru\xc5\xbeeno kraljestvo, Kraljestvo Gr\xc4\x8dija, Francija in Carska Rusija potpisali mirovno pogodbo iz Londona 1864, s katero se suverenost  Jonskih otokov prena\xc5\xa1a na Kraljevino Gr\xc4\x8dijo. V skladu s to pogodbo je bil z izjavo britanskega visokega poverjenika za Jonske otoke dne 28. maja 1864 uresni\xc4\x8den dogovor o priklju\xc4\x8ditvi Jonskih otokov Kraljevini Gr\xc4\x8diji.\n_START_SECTION_\nZakonodajna in izvr\xc5\xa1na oblast\n_START_PARAGRAPH_\nZakonodajna oblast je bila v rokah dvodomnega parlamenta, sestavljenega iz Zastopni\xc5\xa1kega doma in Senata. Zastopni\xc5\xa1ki dom je \xc5\xa1tel 29 zastopnikov, od tega otoki Krf, Zante in Kefalonija po sedem zastopnikov, Santa Maura \xc5\xa1tiri in Cerigo, Itaka in Paxo po enega. Po ustavi Zdru\xc5\xbeenih dr\xc5\xbeav Jonskih otokih so najmanj\xc5\xa1i otoki izmenoma volili po drugega zastopnika. Uradni naziv parlamenta je bil \xc2\xbbParlament Zdru\xc5\xbeenih dr\xc5\xbeav Jonskih otokov\xc2\xab._NEWLINE_Vlada Zdru\xc5\xbeenih dr\xc5\xbeav Jonskih otokov je bila organizirana pod predsedstvom britanskega Visokega poverjenika (Lord High Commissioner) za Jonske otoke, ki ga je imenoval britanski monarh na predlog britanske vlade. Britanci so skupaj postavili deset poverjenikov, med ostalimi je bil za\xc4\x8dasni Visoki komisar za oto\xc4\x8dje tudi William Gladstone, ve\xc4\x8dkratni premier Zdru\xc5\xbeenega kraljestva.\n_START_SECTION_\nUradni jeziki\n_START_PARAGRAPH_\nGr\xc5\xa1\xc4\x8dina je bila prvi uradni jezik Zdru\xc5\xbeenih dr\xc5\xbeav Jonskih otokov, v nasprotju z nekdanjo Dr\xc5\xbeavo sedmih otokov, kjer je bila italijan\xc5\xa1\xc4\x8dina uradni jezik, kot posledica dolgoletne nadvlade Bene\xc5\xa1ke republike. Edini otok, kjer je italijan\xc5\xa1\xc4\x8dina ostala prevladujo\xc4\x8di jezik je bila Kefalonija, kjer je ve\xc4\x8dina prebivalcev sprejelo bene\xc5\xa1ko italijan\xc5\xa1\xc4\x8dino kot svoj prvi jezik.\n_START_SECTION_\nDenarna enota\n_START_PARAGRAPH_\nDenarna enota v Zdru\xc5\xbeenih dr\xc5\xbeavah Jonskih otokov je bil do leta 1833 obol, pozneje pa gr\xc5\xa1ka lepta, denarna enota Kraljevine Gr\xc4\x8dije.'